Per idem tempus defuncto Seraphin Abbate qui vices Pastoris in hoco tenuerat, successit ad regimen animarum Walcaudus Abbas, eundem in Ecclesiasticis gerens officium. Obeunte itidem Alberico Episcopo Lingonum, Teutbaldus Episcopus adeptus est kathedram. Hic sicut prædecessor suus, studiosus hujus loci cultor, fecit commutationes terrarum in aliquibus locis cum quibusdam hominibus. Quidam namque, Eurulfus nomine, pro remedio animæ suæ per consilium Teutbaldi Episcopi, dedit sancto Petro Besuensis cœnobii unum campum, situm in villa quæ dicitur Auxiliacus, cui terminatur de uno latere terra sancti Leodegarii, de alio vero ipsi heredes tenent, de una fronte fluvio procurrente, de alia vero fronte, strata publica. Infra vero istas terminationes totum ad integrum contulit sancto Petro. In alio etiam loco campum unum, in eadem villa, qui habet terminationes, ex uno latere sylvam communem, de altero vero latere viam publicam. Ex una fronte terram Godefredi, de alia itidem fronte ipsi heredes tenent. Similiter in alio loco pratum unum, qui habet terminationes, ex una fronte, fluvium procurrentem, ex alia vero fronte, et ex uno latere ipsi heredes tenent. Signum Adalmari. Signum Odolgarii.